Zlata Vucelić

**Zlata Vucelić** (Požega, 23. ožujka 1942.), hrvatska fotografkinja, živi i radi u Samoboru.

## Biografija
Rođena je u Požegi gdje završava osnovno i srednje obrazovanje. U Zagreb odlazi na studij likovnog odgoja na Pedagoškoj akademiji. Studij likovnog odgoja još više je učvrstio snažnu kreativnost Zlate Vucelić. Neposredno nakon studija otkriva fotografiju kao važno kreativno područje. Kako bi razvila što temeljitiji svoj fotografski status, učlanjuje se u Fotoklub Zagreb. Fotografija joj postaje preokupacija i dominantno područje rada. Nižu se izložbe što joj daje poticaj za daljnji rad. Godine 1972. postaje članica *[[Hrvatska zajednica samostalnih umjetnika|Hrvatske zajednice samostalnih umjetnika]]* - HZSU i *[[Hrvatska udruga likovnih umjetnika primijenjenih umjetnosti|Hrvatske udruge likovnih umjetnika primijenjenih umjetnosti]]* - ULUPUH.

Postepeno prestaje biti dokumentaristica, već fotografijom izražava unutarnji, duhovni doživljaja fotografiranog motiva, doradom fotografija u laboratoriju. Preklapanjem negativa, dužinom osvjetljavanja, tonerom sepia boje, autorica stvarnost sklapa u originalnu vizualnu poetsku cjelinu. Fotografije je izlagala na brojnim samostalnim i skupnim izložbama. Dobitnica je više nagrada i priznanja.

2001. godine sudjelovala je serijama fotografija *Pučka raspela* i *Otok*, na manifestaciji *Mjesec fotografije* u Bratislavi, u izboru Muzeja suvremene umjetnosti u Zagrebu, te je predstavljena na MSU izložbi *[[Vidljive]]* (2023.), autorice koncepcije i kustosice Martine Munivrane.

## Fotografski ciklusi
Značajni ciklusi su joj *Portreti mladih (*1968.-1973.), *Gornji grad i sakralni Zagreb* (1972.-1992.), *Portreti umjetnika i njihova djela* (1970.-1991.), *Magdica* (1976.), *Hrvatsko zagorje* (1976.-1978.), *Narodna raspela* (1978.-1992.), *Otok* (1982.), *Drugo vrijeme* (1988.-1989.), *Lun-Otok Pag* (1989.), *Međugorje* (1989.), *Otok II.* (1993.-1999.), *Hommage Josefu Sudeku* (2006.), *Fotografije na jezeru* (od 2005.), *Fotografije putovanja* (2005.-). Ciklusom *Magdica* (1976.) započinje svoj karakterističan neoromantičarski pristup fotografiji. U ciklusu *Portreti umjetnika* ističe se opus posvećen hrvatskoj pjesnikinji Vesni Parun, s kojom se družila cijeli život.

## Samostalne izložbe (odabir)

* Samostalna izložbu fotografija, Galerija Lotrščak, 1982. Autorica teksta *U početku bijaše foton* i komentare uz izložbu, Vesna Parun.
* Izložba *Zlata Vucelić - fotografije*, Samoborski muzej, 26.11. - 17.12. 1989. Predgovor Zdravko Tišljar.
* Izložba Petra Dabca i Zlate Vucelić, Galerija Sebastian, Beograd, 29.3. - 24.4. 1990. Predgovor, Ljiljana Domić.
* Izložba *Otok II.*, fotografije Zlate Vucelić, predgovor Tonko Maroević. Zagreb, ULUPUH, 1999.
* Izložba *Čovjek i more - otok*, Gradska loža u Zadru, u organizaciji Narodnog muzeja Zadar, 2004. godina.
* Izložba fotografija iz ciklusa *Hommage a [[Josef Sudek]],* Galerija Badrov (Trg žrtava fašizma 1), 2006. godina.

## Skupne izložbe (odabir)

* Sudjelovala je na *Izložbi članica Fotokluba Zagreb*, održanoj u Muzeju grada Zagreba 1976. godine. Koncepciju izložbe potpisuje Đuro Griesbach, koji o radu Zlate Vucelić piše: "Zlata Vucelić je buntovnički intelektualni duh u krhkom nježnom tijelu. Uvijek svjesna što želi reći, beskompromisno pristupa njoj vazda zamamnoj temi – čovjeku. Koliko ima iskrenosti i istine u njenoj izjavi: dati portret čovjeka je najteže u slikarstvu, a i u fotografiji, jer iz njega treba zračiti ono nevidljivo u čovjeku – karakter duha ličnosti, a to je veoma – veoma teško. Njenih pet slika poznatih umjetnika su rijetki primjer uspjelih portreta i djeluju kao snažni akord na kraju ove izložbe."
* Sudjelovala je na skupnoj fotografskoj izložbi *Vidjeti vrijeme,* autora koncepcije Vladimira Gudca, u organizaciji Hrvatskog fotosaveza. Izložba je održana u Umjetničkom paviljonu u Zagrebu 2001. godine.
* Sudjelovala je na skupnim izložbama *Aktualno* (2008.) i *Aktualno 2+60*  (2010.) Sekcije za fotografiju Hrvatske udruge likovnih umjetnika primijenjenih umjetnosti - ULUPUH, autorice koncepcije Višnje Slavice Gabout, održane u Muzeju Mimara.

## Fotografske mape, publikacije, monografije

* Objavila je nekoliko fotografskih mapa. 
* Izdavačka kuća Mladost, Zagreb, objavila je 1981. pjesničko-grafičko-fotografsku mapu *Magdica*, autorica Vesne Parun, Zdenke Pozaić i Zlate Vucelić.
* Autorica je fotografija u reprezentativnom izdanju *Sakralni Zagreb*, autora Nikole Pulića; izdavačka kuća Mladost, biblioteka *Posebna izdanja,* 1991.
* Fotomonografija *Zlata Vucelić: spiritualna fotografija,* autorice Branke Hlevnjak, u izdanju Hrvatskog fotosaveza, objavljena je 2017. godine.

## Izvori

## Vanjske veze
* Centar za kulturu i informacije, Zagreb, 1982. https://hrcak.srce.hr/file/393507
* Dokumentacijski fond MDC-a https://hrcak.srce.hr/file/210815